ราคาเมล็ดกาแฟกำลังพุ่ง อาจทำให้ราคากาแฟสูงตาม เร็ว ๆ นี้
หลายคนอาจยังไม่รู้ว่า วันนี้ราคาเมล็ดกาแฟ ซึ่งเป็นวัตถุดิบสำคัญในการนำมาทำกาแฟที่เราดื่มกันทุกวันนี้  กำลังมีราคาเพิ่มขึ้นมาอย่างมาก พอรู้แบบนี้แล้ว หลายคนก็เริ่มตั้งคำถามกันขึ้นมาว่า ถ้าราคาวัตถุดิบอย่างเมล็ดกาแฟเพิ่มขึ้น แล้วธุรกิจร้านขายกาแฟชื่อดังอย่าง Starbucks จะได้รับผลกระทบหรือไม่ ?
12 ส.ค. 2564

ราคาเมล็ดกาแฟกำลังพุ่ง อาจทำให้ราคากาแฟสูงตาม เร็ว ๆ นี้ /โดย ลงทุนแมน
หลายคนอาจยังไม่รู้ว่า วันนี้ราคาเมล็ดกาแฟ ซึ่งเป็นวัตถุดิบสำคัญในการนำมาทำกาแฟที่เราดื่มกันทุกวันนี้  กำลังมีราคาเพิ่มขึ้นมาอย่างมาก
พอรู้แบบนี้แล้ว หลายคนก็เริ่มตั้งคำถามกันขึ้นมาว่า
ถ้าราคาวัตถุดิบอย่างเมล็ดกาแฟเพิ่มขึ้น
แล้วธุรกิจร้านขายกาแฟชื่อดังอย่าง Starbucks จะได้รับผลกระทบหรือไม่ ?
สาเหตุอะไร ที่ทำให้ราคาเมล็ดกาแฟปรับเพิ่มขึ้นอย่างรวดเร็ว ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ปัจจุบัน กาแฟนับเป็นหนึ่งในเครื่องดื่มที่ได้รับความนิยมมากที่สุดชนิดหนึ่งในโลก ทั้งยังเป็นสินค้าโภคภัณฑ์ที่มีมูลค่าการส่งออกมากเป็นอันดับ 2 ของโลก รองจากน้ำมัน
หากลองย้อนไปดูประวัติศาสตร์ของกาแฟแบบคร่าว ๆ จะพบว่า กาแฟเริ่มปลูกขึ้นครั้งแรกในแถบตะวันออกกลางในช่วงศตวรรษที่ 15
เวลาผ่านไปหลายร้อยปี ปัจจุบัน มีการปลูกกาแฟกันมากกว่า 70 ประเทศทั่วโลก ซึ่งส่วนใหญ่เป็นประเทศที่ตั้งอยู่ในเขตร้อนชื้น ที่เอื้อต่อการเติบโตของต้นกาแฟ
โดยเฉพาะประเทศที่ตั้งอยู่ในทวีปลาตินอเมริกาและเอเชียตะวันออกเฉียงใต้
ลองมาดู 3 ประเทศ ที่ผลิตเมล็ดกาแฟรายใหญ่ของโลก ในปี 2019
1. บราซิล ปริมาณการผลิต 3.6 ล้านเมตริกตันต่อปี
2. เวียดนาม ปริมาณการผลิต 1.8 ล้านเมตริกตันต่อปี
3. โคลอมเบีย ปริมาณการผลิต 0.9 ล้านเมตริกตันต่อปี
จากตัวเลขที่เห็นนี้ รู้ไหมว่า แค่ปริมาณการผลิตเมล็ดกาแฟจากบราซิลประเทศเดียว ก็คิดเป็นสัดส่วนถึง 1 ใน 3 ของปริมาณการผลิตของโลก
ดังนั้น หากเกิดเหตุการณ์อะไรที่มากระทบกับปริมาณการผลิตกาแฟภายในประเทศเหล่านี้ ก็ย่อมจะส่งผลต่อราคาเมล็ดกาแฟอย่างมีนัยสำคัญ
ทีนี้เราลองมาดู เหตุการณ์สำคัญ ที่ทำให้ราคาเมล็ดกาแฟปรับตัวสูงขึ้น
- สภาพภูมิอากาศที่แปรปรวนในแถบอเมริกาใต้
ช่วงที่ผ่านมา เกิดสภาพภูมิอากาศที่แปรปรวนในแถบอเมริกาใต้ โดยเฉพาะบริเวณประเทศบราซิล ส่งผลต่อปริมาณผลผลิตเมล็ดกาแฟของบราซิล
อุณหภูมิที่ลดต่ำอย่างรวดเร็วในบางช่วง ทำให้เกิดปรากฏการณ์น้ำค้างแข็ง เกาะบริเวณต้นและใบของต้นกาแฟที่อยู่ในช่วงของการเจริญเติบโต ซึ่งไม่ใช่สภาพแวดล้อมที่เหมาะสมสำหรับต้นกาแฟ
โดยเฉพาะพื้นที่ทางตอนใต้ของประเทศที่ชื่อว่า “Minas Gerais” ซึ่งเป็นพื้นที่ปลูกกาแฟหลักของประเทศ
ในปี 2020 รัฐแห่งนี้เป็นผู้ผลิตเมล็ดกาแฟสายพันธุ์อะราบิการายใหญ่ที่สุดในบราซิล โดยมีปริมาณการผลิตคิดเป็นสัดส่วนกว่า 74% ของปริมาณการผลิตของประเทศ
 
- เหตุการณ์การประท้วง ในโคลอมเบีย
ตั้งแต่ช่วงปลายเดือนเมษายนที่ผ่านมา ประชาชนจำนวนมากได้ออกมาคัดค้านและต่อต้านการปฏิรูปภาษีของรัฐบาลของประเทศตนเอง
กลุ่มผู้ประท้วง ตอบโต้การกระทำของรัฐบาลด้วยการออกมาปิดเส้นทางสัญจรในหลายพื้นที่ทั่วประเทศ ส่งผลให้การขนส่งสินค้าต่าง ๆ ได้รับผลกระทบอย่างหนัก
รวมถึงการขนส่งเมล็ดกาแฟและผลิตภัณฑ์จากเมล็ดกาแฟอื่น ๆ เนื่องจากการปิดถนน ทำให้ผู้ส่งออกหลายราย ไม่สามารถรับกาแฟและเมล็ดกาแฟเพื่อไปส่งออกได้ และทำให้ยอดการส่งออกเมล็ดกาแฟของประเทศลดลง
สองเรื่องนี้ ถือเป็นปัจจัยหลัก ๆ ในช่วงที่ผ่านมาและในตอนนี้ ที่ทำให้ราคาเมล็ดกาแฟที่ซื้อขายกันในตลาดนั้นเพิ่มสูงขึ้น
สิ้นปี 2020 ราคาเมล็ดกาแฟเท่ากับ 1.28 ดอลลาร์สหรัฐต่อน้ำหนัก 1 ปอนด์
สิ้นเดือนกรกฎาคม 2021 ราคาเมล็ดกาแฟเท่ากับ 1.80 ดอลลาร์สหรัฐต่อน้ำหนัก 1 ปอนด์
จะเห็นว่าในระยะเวลา 7 เดือนที่ผ่านมา ราคาเมล็ดกาแฟปรับขึ้นมาประมาณ 41%
นอกจากนั้น ราคาเมล็ดกาแฟอะราบิกาในตลาดซื้อขายล่วงหน้า ICE Futures ในสหรัฐอเมริกา ก็มีราคาสูงขึ้นมาก ในช่วงหลายเดือนที่ผ่านมา
 
พอหลายคนรู้แบบนี้ก็น่าจะคิดต่อไปว่า แล้วธุรกิจร้านกาแฟที่ต้องอาศัยวัตถุดิบสำคัญอย่างเมล็ดกาแฟ จะได้รับผลกระทบแค่ไหน ? โดยเฉพาะ “Starbucks” ที่ทำธุรกิจเชนร้านกาแฟที่มีสาขาทั่วโลก
 
โดยทั่วไปแล้ว บริษัทที่ขายเครื่องดื่มที่ใช้กาแฟเป็นวัตถุดิบนั้น มักจะทำสัญญาซื้อเมล็ดกาแฟล่วงหน้า เพื่อลดความผันผวนของราคาต้นทุน
 
ซึ่งในกรณีของ Starbucks บริษัทบอกว่าทำสัญญา ซื้อเมล็ดกาแฟล่วงหน้าประมาณ 14 เดือน 
และบริษัทยังได้ระบุว่า ราคาการซื้อเมล็ดกาแฟของบริษัท มีการทำสัญญาล่วงหน้าไว้แล้ว ทั้งสำหรับปี 2021 และ 2022
หมายความว่า ราคาเมล็ดกาแฟที่ปรับขึ้นในปัจจุบัน ก็คงยังไม่ได้ส่งผลกระทบกับบริษัทมากเท่าไร เนื่องจากต้นทุนเมล็ดกาแฟที่บริษัทซื้อนั้น เป็นต้นทุนที่เกิดขึ้นในช่วงที่ราคายังไม่ปรับตัวสูงก่อนหน้านี้
อย่างไรก็ตาม ถ้าราคาเมล็ดกาแฟยังปรับตัวสูงขึ้นไปเรื่อย ๆ บริษัทขายเครื่องดื่มหลายแห่งที่ใช้เมล็ดกาแฟเป็นวัตถุดิบก็ต้องเข้าไปทำสัญญาซื้อเมล็ดกาแฟล่วงหน้าในราคาที่สูงขึ้น
ดังนั้นก็เป็นไปได้ว่า หากราคาเมล็ดกาแฟยังมีราคาอยู่ในระดับสูงแบบนี้
พวกเราก็จะต้องจ่ายเงินซื้อกาแฟที่แพงขึ้น ในเร็ว ๆ นี้..
 
ปิดท้ายด้วยข้อมูลที่น่าสนใจ 
รู้ไหมว่าในปี 2019 ทั่วโลกมีการบริโภคกาแฟวันละ 2,250 ล้านแก้ว โดยประเทศที่บริโภคกาแฟมากที่สุดในโลกคือ สหรัฐอเมริกา ที่มีการบริโภคกาแฟ เฉลี่ยวันละ 500 ล้านแก้ว
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-
-
-
-